คปภ.ปรามประกันอย่าตระหนก
ยันเปิดค่าคอมม์อิงภาพรวมเอกชนยันมีผลเสียมากกว่าดี
26 ก.ย. 2555

ยันเปิดค่าคอมม์อิงภาพรวมเอกชนยันมีผลเสียมากกว่าดี 
คปภ. ลั่น ไม่ใช้อำนาจบังคับให้ธุรกิจประกันเปิดเผยค่านายหน้าละเอียดยิบ 
นายสรศักดิ์ ทันตสุวรรณ รองเลขาธิการด้านตรวจสอบ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ.จะไม่บังคับให้บริษัทประกันภัยและบริษัทประกันชีวิตเปิดเผยค่านายหน้ารายกรมธรรม์อย่างละเอียด 
“เรื่องดังกล่าวอยู่ระหว่างการรับฟังความคิดเห็นจากภาคธุรกิจ และผลดีผลเสียต่อภาพรวมและต่อประชาชน เน้นการสร้างความสมดุลให้เกิดกับผู้บริโภค ภาคธุรกิจ และผู้ขาย จึงต้องการให้ธุรกิจประกันได้เร่งทำคำเสนอแนะเข้ามาอย่างละเอียด” นายสรศักดิ์ กล่าว
นายสรศักดิ์ กล่าวว่า การเปิดเผยข้อมูลมีหลายระดับ ซึ่ง คปภ.เข้าใจว่ารายได้จากค่านายหน้าตัวแทนต้องเอาไปดูแลประชาชน ภาคเอกชนต้องทำข้อมูลมาว่าจะให้เปิดได้ระดับไหน และจะส่งผลกระทบต่อภาพรวมของธุรกิจอย่างไร กระทบต่อลูกค้าอย่างไร แล้วมาพบกันตรงกลาง หลังจากนั้นจึงจะออกประกาศ
นายสมโพชน์ เกียรติไกรวัล รองกรรมการผู้จัดการอาวุโส สายงานการบริหารตัวแทน บริษัท โตเกียวมารีนประกันชีวิต (ประเทศไทย) กล่าวว่า จะสร้างผลเสียมากกว่าผลดีต่อภาพรวมของธุรกิจประกันชีวิต จากการที่เคยร่วมงานกับบริษัทในเครือสหรัฐอเมริกา ยุโรป และญี่ปุ่น ยังไม่พบว่ามีการให้เปิดเผยค่านายหน้ารายกรมธรรม์ ส่วนสิงคโปร์ไม่ได้ใช้คำว่าค่านายหน้าตรงๆ ซึ่งค่านายหน้าในปัจจุบันทาง คปภ.กำหนดไว้สูง สุด 40% แต่ไม่ใช่ทุกแบบ เพราะจะต้องทำสินค้าออกมาให้สามารถแข่ง ขันในตลาดได้ และต้องเก็บไว้ไปดูแลลูกค้าตลอดสัญญา ในทุกเทศกาล โอกาสพิเศษ และไม่สามารถนำไปหักเป็นค่าใช้จ่ายได้ ขณะที่สิงคโปร์นำค่าใช้จ่ายเหล่านั้นไปหักเป็นค่าใช้จ่ายทำให้เสียภาษีน้อยลง
“สิงคโปร์ภาษีบุคคลธรรมดาสูง สุด 18% และคนที่จะเสียภาษีระดับนี้ต้องมีรายได้ 8 ล้านบาท และค่าใช้จ่ายในการดูแลลูกค้านำมาหักลดหย่อนภาษีได้ แต่เราภาษีบุคคลธรรมดาสูงสุด 37% ถ้ามีรายได้เกิน 1.8 ล้านบาท ต้องเสียภาษีมูลค่าเพิ่มอีก ซึ่งบริษัทประกันไม่ได้ออกให้ รวมแล้วตัวแทนต้องเสียภาษี 44% ถ้าให้เปิดเผยค่านายหน้าอย่างละเอียดโดยที่ตลาดยังไม่เข้าใจ จะทำให้ตัวแทนกว่า 3 แสนราย ตายจากอาชีพนี้เหมือนใบไม้ร่วง” นายสมโพชน์ กล่าว
นายรุ่งโรจน์ กิติยานุภาพ รองกรรมการผู้จัดการอาวุโส สายงานตัวแทน บริษัท อาคเนย์ประกันชีวิต กล่าวว่า ตลาดประกันชีวิตไทยยังไม่ถึงเวลาที่จะเปิดเผยค่านายหน้าอย่างละเอียด ต้องรอให้ผู้เอาประกันภัยเข้าใจประกันชีวิตให้ได้มากกว่านี้ ซึ่งธุรกิจอื่นๆ ก็ไม่ได้เปิดเผยต้นทุนของสินค้าเช่นกัน